Verandi løgtingslóg um tiltøk fyri at minka um royking er frá 2008. Endamálið við lógini er: at tryggja øllum roykfrí umhvørvi at tryggja, at innandura støð og flutningsfør, har almenningurin hevur atgongd, eru roykfrí og at avmarka marknaðarføring og sølu av tubbaki. Sambært lógini er royking ikki loyvd innandura: á almennum arbeiðsplássum. á støðum, har almenningurin hevur atgongd. í flutningsførum, har almenningurin hevur atgongd. Tann, sum eigur, rekur ella ræður yvir stovnum, støðum og flutningsførum skal tryggja, at reglurnar um royking verða fylgdar. Innflutningur, søla og lýsing av tubbaksvørum Loyvt er ikki at lýsa við tubbaksvørum í bløðum, tíðarritum, bókum, kringvarpi, biografum, faldarum, á netinum, á skeltum, spjøldrum, o. ø. Tubbaksvørur mugu ikki vera ein lutur í lýsingum fyri øðrum vørum ella tænastum. Lýsingar í prentaðum dagbløðum og øðrum ritum, ið eru innlutt til Føroya, og sum ikki eru skrivað ella prentað í Føroyum, eru undantiknar forboðnum. Er endamálið við ritinum at lýsa við tubbaksvørum í Føroyum, so er forboðið tó galdandi. Undantikin er tubbaksvøra, um hon verður brúkt í ítøkiligum upplýsingar- og ávaringartiltøkum móti royking. Loyvt er ikki at lýsa við ella á annan hátt at gera vart við ella at kunna um, at ávísar tubbaksvørur eru minni skaðiligar enn aðrar. Á sølustøðum, har ein tubbaksvøra verður seld, skal tubbaksvøran vera fjald, so at hon als ikki er sjónlig fyri viðskiftafólkunum. Tað er bert loyvt at flyta tubbaksvørur inn til Føroya til vinnuligt endamál. Harumframt er tað bert loyvt at selja slíkar vørur, um tær eru merktar við einum ávaringarteksti samsvarandi reglunum, ið landsstýrismaðurin hevur ásett um heilsuvandar, ið standast av tubbaksnýtslu. Eisini skal ein innihaldslýsing av tjøruevni, nikotini, kolsúrevni o. ø. standa merkt á vørunum.